CELEX: 52005PC0507
Language: fi
Date: 2005-10-20
Title: Yhteisön Lissabon-ohjelman täytäntöönpano: Ehdotus: Euroopan parlamentin ja neuvoston direktiivi lisäeläkeoikeuksien siirrettävyyden parantamisesta {SEC(2005) 1293}

FI
            
            
                     
                        
                           
                     
                  
                  
                     
                        EUROOPAN YHTEISÖJEN KOMISSIO
                     
                  
               
               Bryssel 20.10.2005
            
            
               KOM(2005) 507 lopullinen
            
            
               2005/0214 (COD)
            
            
                
            
            
               Yhteisön Lissabon-ohjelman täytäntöönpano:
               
                  Ehdotus:
            
            
               EUROOPAN PARLAMENTIN JA NEUVOSTON DIREKTIIVI
            
            
               lisäeläkeoikeuksien siirrettävyyden parantamisesta
               
                  {SEC(2005) 1293}
            
            
               (komission esittämä)
            
            
               PERUSTELUT
            
            
                     
                        1)EHDOTUKSEN TAUSTA
                     
                  
               
                     
                  
                  
                     
                        ·Ehdotuksen perusteet ja tavoitteet
                     
                     
                        Tarkistetussa Lissabonin strategiassa
                           1
                         samoin kuin sosiaalipoliittisessa ohjelmassa
                           2
                         korostetaan liikkuvuuden merkitystä työntekijöiden ja yritysten sopeutumiskyvyn parantamisessa ja työmarkkinoiden joustavuuden lisäämisessä. Kun otetaan huomioon lisäeläkejärjestelmien kasvava merkitys vanhuutta koskevien vakuutusten kattamisessa, on erityisen tärkeää vähentää näistä järjestelmistä aiheutuvia esteitä liikkuvuudelle. Komissio ilmoitti Lissabonin strategiassa aikomuksestaan esittää alaa koskevia lainsäädäntöehdotuksia. 
                     
                     
                        Tämän ehdotuksen tarkoituksena onkin vähentää jäsenvaltioiden välisen sekä jäsenvaltioiden sisäisen vapaan liikkuvuuden esteitä, joita tietyt lisäeläkejärjestelmien säännökset aiheuttavat. Nämä esteet liittyvät eläkeoikeuksien hankkimisehtoihin, uinuvien eläkeoikeuksien säilyttämisehtoihin sekä hankittujen oikeuksien siirrettävyyteen. Lisäksi ehdotuksella pyritään parantamaan työntekijöille annettavia tietoja liikkuvuuden vaikutuksista lisäeläkeoikeuksiin.
                     
                  
               
                     
                  
                  
                     
                        ·Yleistä
                     
                     
                        Eri jäsenvaltioiden sosiaalisen suojelun järjestelmissä on otettava huomioon väestön vanhenemiseen liittyvät ongelmat. Useimmissa jäsenvaltioissa toteutetuissa tai suunnitelluissa uudistuksissa ollaan lisäämässä lisäeläkejärjestelmiä, joiden kehittämiseen kannustetaan aktiivisesti joissakin jäsenvaltioissa. 
                     
                     
                        On kiireellisesti pyrittävä varmistamaan, että näiden järjestelmien organisointia koskevat säännöt eivät estä työntekijöiden liikkuvuutta vähentämällä liikkuvuutta harjoittavan työntekijän mahdollisuuksia hankkia riittävät eläkeoikeudet työuran loppuun mennessä ja heikentämällä työmarkkinoiden joustavuutta ja tehokkuutta. Vaikka monet syyt vaikuttavatkin siihen, vaihtaako henkilö työpaikkaa, on selvää, että jos tällainen henkilö voi menettää merkittävän osan lisäeläkeoikeuksistaan, kyseessä on varteenotettava tekijä, joka jarruttaa halukkuutta työpaikan vaihtoon. 
                     
                     
                        Tämä ehdotus perustuu useiden vuosien aikana Euroopan tasolla käytyyn mielipiteenvaihtoon tarpeesta ja asianmukaisimmista tavoista parantaa lisäeläkejärjestelmien organisointia työntekijöiden liikkuvuuden helpottamiseksi. 
                     
                  
               
                     
                  
                  
                     
                        ·Nykyiset säännökset ehdotuksen käsittelemällä alalla
                     
                     
                        Lisäeläkeoikeuksien siirrettävyyttä koskevien yhteisten sääntelypuitteiden puute haittaa työntekijöiden vapaata liikkuvuutta ja yleisesti ammatillista liikkuvuutta, myös jäsenvaltioiden sisällä. 
                     
                     
                        Ensimmäinen toimi näiden esteiden vähentämiseksi oli direktiivi 98/49/EY
                           3
                        , jolla pyrittiin takaamaan maasta toiseen muuttavien henkilöiden oikeus yhdenvertaiseen kohteluun. 
                     
                  
               
                     
                  
                  
                     
                        ·Yhdenmukaisuus unionin muun politiikan ja tavoitteiden kanssa
                     
                     
                        Kevään 2005 Eurooppa-neuvostolle annetussa komission hiljattaisessa tiedonannossa
                           4
                         sekä siihen liittyvissä suuntaviivoissa
                           5
                         korostettiin työmarkkinoiden reagointikykyä lisäävän politiikan merkitystä etenkin ammatillisen ja alueellisen liikkuvuuden kannustamisessa. Komissio antaa vuoden 2005 loppupuolella laillista maahanmuuttoa koskevan toimintasuunnitelman, jossa myös esitetään tätä koskevia aloitteita.
                     
                  
               
                     
                        2)Sidosryhmien kuuleminen ja vaikutusten arviointi
                     
                  
               
                     
                  
                  
                     
                        ·Sidosryhmien kuuleminen
                     
                  
               
                     
                  
                  
                     
                        Kuulemismenettely, tärkeimmät kohderyhmät ja yleiskuvaus osallistujista
                     
                     
                        Komissio kuuli työmarkkinaosapuolia kahteen otteeseen. Ensimmäisessä kuulemisessa
                           6
                         käsiteltiin mahdollisuutta ammatillisten lisäeläkeoikeuksien siirrettävyyttä koskeviin yhteisön toimiin ja niiden mahdollista suuntaa. Työmarkkinaosapuolet suhtautuivat yleisesti ottaen myönteisesti asiaa koskeviin yhteisön toimiin. Komissio käynnisti näin ollen työmarkkinaosapuolten kuulemisen toisen vaiheen
                           7
                        , jossa käsiteltiin yhteisön toimien mahdollista sisältöä. Kuulemisessa kävi ilmi, että työmarkkinaosapuolilla oli eroavia näkemyksiä toimien merkityksestä ja käytettävistä välineistä, joten ne eivät käynnistäneet neuvotteluja itsenäisen sopimuksen tekemiseksi.
                     
                     
                        Lisäeläkkeitä käsittelevä komitea
                           8
                         (jäljempänä ’eläkefoorumi’) on perustamisvuodestaan 2001 lähtien ollut tiiviisti mukana tarkastelemassa liikkuvuuden esteitä, joita lisäeläkejärjestelmiä koskevat säännöt aiheuttavat. Eläkefoorumiin kuuluu jäsenvaltioiden, työmarkkinaosapuolten sekä eläkerahastojen ja muiden alalla aktiivisesti toimivien organisaatioiden edustajia. 
                     
                     
                  
               
                     
                  
                  
                     
                        Yhteenveto vastauksista ja niiden huomioon ottamisesta
                     
                     
                        Eläkefoorumin jäseniltä, myös jäsenvaltioilta ja työmarkkinaosapuolilta, saadut vastaukset on sisällytetty tämän ehdotuksen liitteenä olevaan vaikutustenarviointiin.
                     
                  
               
                     
                  
                  
                     
                        ·Asiantuntijalausunnot
                     
                  
               
                     
                  
                  
                     
                        Ulkoisten asiantuntijoiden käyttöä ei pidetty tarpeellisena.
                     
                  
               
                     
                  
                  
                     
                        ·Vaikutustenarviointi
                     
                     
                        Tämä ehdotus ei kuulu komission työohjelmaan eikä siitä siis virallisesti tarvitsisi tehdä vaikutustenarviointia, mutta komission yksiköt katsoivat, että lainsäädännön parantamisen ja avoimuuden lisäämisen kannalta olisi suotavaa tarkastella eri toimintavaihtoehtoja, joita alalla voitaisiin toteuttaa, samoin kuin niiden vaikutuksia kustannusten ja etujen kannalta. 
                     
                  
               
                     
                        3)Ehdotuksen oikeudelliset näkökohdat
                     
                  
               
                     
                  
                  
                     
                        ·Tiivistelmä ehdotetuista toimista
                     
                     
                        Tässä ehdotuksessa esitetään yhteiset periaatteet, joilla voidaan edistää yhteisön yhtä perusperiaatetta, oikeutta vapaaseen liikkuvuuteen, sekä sisämarkkinoiden toimintaa; molemmat ovat periaatteita, jotka on otettu huomioon jäsenvaltioissa jo käynnissä olevassa lisäeläkejärjestelmien mukauttamisessa. 
                     
                     
                        Työntekijöiden liikkuvuus sekä jäsenvaltioiden sisällä että niiden välillä on välttämätöntä Euroopan työmarkkinoiden moitteettomalle toiminnalle, ja se on olennainen osa Lissabonin strategian kunnianhimoisia tavoitteita, joilla pyritään vahvistamaan työllisyyttä ja talouskasvua. Jäsenvaltioiden välisen liikkuvuuden lisäksi olisi siis parannettava myös valtion sisäistä liikkuvuutta työpaikasta toiseen. Jotkin lisäeläkejärjestelmiä koskevat säännöt, erityisesti oikeuksien hankkimista koskevat, haittaavat sisäistä liikkuvuutta. Tämä estää esimerkiksi toisesta jäsenvaltiosta tulevien yritysten kehittämistä ammattitaitoisen työvoiman rekrytointivaikeuksien vuoksi (työvoima pysyy vanhassa yrityksessään lisäeläkejärjestelmiä koskevien sääntöjen vuoksi). Tällä direktiivillä pyritään lähentämään asiaa koskevaa jäsenvaltioiden lainsäädäntöä Euroopan työmarkkinoiden kilpailuedellytysten parantamiseksi.
                     
                  
               
                     
                  
                  
                     
                        ·Oikeusperusta
                     
                     
                        Ehdotuksen oikeusperustat ovat perustamissopimuksen 42 ja 94 artikla. Perustamissopimuksen 42 artikla oli jo direktiivin 1998/49/EY oikeusperustana. Perustamissopimuksen 94 artikla on asianmukainen, koska lisäeläkeoikeuksien siirrettävyyttä on mahdotonta todella parantaa ellei paranneta yleisesti ammatillista liikkuvuutta, myös jäsenvaltioiden sisällä. Lisäksi yleinen ammatillisen liikkuvuuden parantaminen on välttämätöntä sisämarkkinoiden moitteettomalle toiminnalle, joka perustuu työvoiman joustavuuteen ja jota eivät estä lisäeläkejärjestelmien tietyt säännöt, kuten ne, jotka joissakin tapauksissa velvoittavat työntekijän pysymään saman työnantajan palveluksessa huomattavan pitkään ennen eläkeoikeuksien saamista. 
                     
                     
                  
               
                     
                  
                  
                     
                        ·Toissijaisuusperiaate
                     
                     
                        Toissijaisuusperiaatetta sovelletaan, koska ehdotuksen soveltamisala ei kuulu yhteisön yksinomaiseen toimivaltaan.
                     
                  
               
                     
                  
                  
                     
                        Ehdotuksen tavoitteita ei voida riittävällä tavalla saavuttaa jäsenvaltioiden toimin seuraavista syistä:
                     
                  
               
                     
                  
                  
                     
                        Työmarkkinat eivät pääty jäsenvaltioiden rajoille, joten on toteutettava yhteisön tasolla toimenpiteitä, joilla saadaan työmarkkinoista joustavammat ja tehokkaammat poistamalla tiettyjä ammatillisista eläkejärjestelmistä johtuvia työvoiman liikkuvuuden esteitä. 
                     
                  
               
                     
                  
                  
                     
                        Ehdotuksen tavoitteet voidaan paremmin saavuttaa yhteisön tasoisin toimin seuraavista syistä:
                     
                  
               
                     
                  
                  
                     
                        Yhteisön toimielinten jo kymmenen vuoden ajan useaan otteeseen esittämillä erilaisilla suuntaviivoilla ja suosituksilla ei ole onnistuttu lähentämään merkittävästi kansallisia lakeja, ja eroavaisuudet uhkaavat korostua 25 maan unionissa.
                     
                     
                        Tämänhetkisen tilanteen ja eläkejärjestelmien tulevan Euroopan tasoisen kehityksen vuoksi on välttämätöntä antaa yhteisön säädös: unionilla on ollut vuodesta 2003 lähtien käytössään oikeudelliset puitteet, jotka suosivat lisäeläkejärjestelmien rajatylittävää hallintoa, ja lisäeläkejärjestelmät tulevat kehittymään merkittävästi, kuten sosiaalisen suojelun komitean yhdessä komission kanssa toteuttamassa hiljattaisessa tutkimuksessa lisäeläkejärjestelmien tulevaisuudesta todettiin. On siis aika luoda yhteiset puitteet.
                     
                  
               
                     
                  
                  
                     
                        Ehdotus on näin ollen toissijaisuusperiaatteen mukainen.
                     
                  
               
                     
                  
                  
                     
                        ·Suhteellisuusperiaate
                     
                     
                        Ehdotus on suhteellisuusperiaatteen mukainen seuraavista syistä:
                     
                  
               
                     
                  
                  
                     
                        Säädöstyypin valinta ja sen täytäntöönpanoa koskevat säännöt ovat suhteellisuusperiaatteen mukaiset: valittu säädös on direktiivi eikä asetus, jotta otettaisiin huomioon lisäeläkejärjestelmien erilainen organisointi jäsenvaltiossa; samalla kuitenkin luodaan yleiset puitteet, joissa vahvistetaan jäsenvaltioille tavoitteet säätämättä yksityiskohtaisesti toimenpiteistä, joilla ne on saavutettava. 
                     
                  
               
                     
                  
                  
                     
                        Ehdotetut säännökset on mitoitettu välttämättömien vähimmäisvaatimusten mukaisesti ottaen huomioon – vaikutustenarvioinnin perusteella – mahdolliset vaikutukset nykyisiin kansallisiin järjestelmiin; lisäksi direktiivin joidenkin säännösten täytäntöönpanolle on annettu huomattavan pitkä määräaika. 
                     
                  
               
                     
                  
                  
                     
                        ·Säädöstyyppi
                     
                  
               
                     
                  
                  
                     
                        Ehdotettu säädöstyyppi: direktiivi.
                     
                  
               
                     
                  
                  
                     
                        Muut säädöstyypit eivät olleet asianmukaisia seuraavista syistä:
                     
                     
                        Vähemmän rajoittavalla välineellä, kuten käytännesäännöillä, olisi heikot mahdollisuudet päästä toivottuun tulokseen, kun otetaan huomioon, että Euroopan tasolla yli 15 vuoden ajan käydyillä keskusteluilla ei ole saatu aikaan tämäntyyppistä vapaaehtoista aloitetta. Lisäksi monia tekijöitä, joihin lisäeläkejärjestelmät perustuvat, säännellään jäsenvaltioissa lainsäädännöllä. 
                     
                     
                        Rajoittavampi väline, kuten asetus, ei taas tarjoaisi tarvittavaa joustavuutta, jotta voidaan ottaa huomioon hyvin erilaiset lisäeläkejärjestelmät ja usein niiden vapaaehtoinen luonne. 
                     
                  
               
                     
                        4)Vaikutukset talousarvioon
                     
                  
               
                     
                  
                  
                     
                        Ehdotuksella ei ole vaikutusta yhteisön talousarvioon.
                     
                  
               
                     
                        5)Lisätietoja
                     
                  
               
                     
                  
                  
                     
                        ·Vastaavuustaulukko
                     
                     
                        Jäsenvaltioiden on toimitettava komissiolle kirjallisina kansalliset säännökset ehdotetun direktiivin täytäntöön panemiseksi sekä taulukko säännösten ja tämän direktiivin välisestä vastaavuudesta.
                     
                  
               
                     
                  
                  
                     
                        ·Euroopan talousalue
                     
                     
                        Säädösluonnos kuuluu ETA-sopimuksen piiriin, ja sitä olisi näin ollen sovellettava myös Euroopan talousalueeseen.
                     
                  
               
                     
                  
                  
                     
                        ·Ehdotuksen yksityiskohtainen selitys luku- tai artiklakohtaisesti
                     
                     
                        Ehdotuksen tarkoitus (1 artikla)
                     
                     
                        Ehdotuksen 1 artiklassa esitetään tiivistetysti perustelujen 1.2 kohdassa kuvatut tavoitteet.
                     
                     
                        Soveltamisala (2 artikla)
                     
                     
                        Jotta ehdotus olisi johdonmukainen direktiivin 98/49/EY kanssa, sen soveltamisala on täysin sama. Se siis kattaa kaikki lisäeläkejärjestelmät (määritelty 3 artiklassa) lukuun ottamatta 14 päivänä kesäkuuta 1971 annetun neuvoston asetuksen (ETY) N:o 1408/71, sellaisena kuin se on muutettuna, soveltamisalaan kuuluvia järjestelmiä. 
                     
                     
                        Määritelmät (3 artikla)
                     
                     
                        Kun otetaan huomioon jäsenvaltioiden hyvin erilaiset lisäeläkejärjestelmät, on välttämätöntä määritellä tietyt ehdotuksessa käytettävät termit.
                     
                     
                        Artiklan a (’lisäeläke’), b (’lisäeläkejärjestelmä’) ja d (’eläkeoikeudet’) kohdassa on samat määritelmät kuin direktiivissä 98/49/EY, jotta varmistetaan johdonmukaisuus sen soveltamisalan kanssa.
                     
                     
                        On huomattava, että tässä ehdotuksessa ’siirrettävyydellä’ tarkoitetaan lähtevän työntekijän mahdollisuutta hankkia ja säilyttää lisäeläkeoikeudet. 
                     
                     
                        Oikeuksien hankkimista koskevat ehdot (4 artikla)
                     
                     
                        Jotta voitaisiin pienentää lisäeläkeoikeuksien hankkimisehtojen kielteisiä vaikutuksia vapaan liikkuvuuden harjoittamiseen, direktiiviehdotuksessa esitetään seuraavia lievennyksiä:
                     
                     
                        -
                              Työntekijä, jolla ei ole vielä hankittuja oikeuksia lisäeläkejärjestelmässä mutta joka on jo maksanut eläkemaksuja, ei saa menettää niitä. Tämän vuoksi suoritetut maksut on korvattava tai siirrettävä täysimääräisesti. 
                     
                     
                        -
                              Vaatimus korkeasta vähimmäisiästä rankaisee nuorten työntekijöiden liikkuvuutta, jos työpaikasta lähteminen ennen vähimmäisiän saavuttamista johtaa eläkeoikeuksien menettämiseen vähimmäisikää edeltävältä työskentelykaudelta. Työntekijän on voitava hankkia lisäeläkeoikeuksia viimeistään 21 ikävuodesta lähtien.
                     
                     
                        -
                              Olisi lyhennettävä odotusaikaa, jonka kuluessa työntekijä ei voi vielä liittyä järjestelmään. Odotusaika ei saa ylittää yhtä vuotta (paitsi jos vähimmäisikää ei ole vielä saavutettu). Järjestelmissä on säilytettävä mahdollisuus yhdistää odotusaika koeaikaan (joka on yleensä enintään vuoden). 
                     
                     
                        -
                              Jotta lähtevillä työntekijöillä ja etenkin niillä, jotka ovat olleet peräkkäisissä työsuhteissa, on mahdollisuus hankkia riittävät lisäeläkeoikeudet työuransa aikana, olisi rajoitettava mahdollisuutta soveltaa odotusaikoja eli jäsenyyskautta, jonka päätyttyä työntekijä saa hankitut oikeudet. Aika ei saa olla kahta vuotta pidempi.
                     
                     
                        Uinuvien eläkeoikeuksien säilyttäminen (5 artikla)
                     
                     
                        Liikkuvuutta harjoittavan työntekijän ei pidä joutua tilanteeseen, jossa edeltävän työsuhteen lisäeläkejärjestelmään jätetyt hankitut oikeudet pienenevät merkittävästi. Jäsenvaltioilla on käytössään eri välineitä mukautuksen tekemiseksi erityisesti sen perusteella, miten aktiivisten jäsenten oikeudet kehittyvät. 
                     
                     
                        Jotta vältettäisiin korkeat hallintokustannukset, jotka johtuvat arvoltaan vähäisten mutta monilukuisten uinuvien oikeuksien hoitamisesta, ehdotuksessa esitetään mahdollisuutta olla säilyttämättä hankittuja oikeuksia ja siirtää ne tai maksaa pääoma, joka edustaa hankittuja oikeuksia, jos niiden arvo ei ylitä kyseisen jäsenvaltion vahvistamaa ylärajaa.
                     
                     
                        Siirrettävyys (6 artikla)
                     
                     
                        Direktiiviehdotuksen mukaan lähtevän työntekijän on voitava valita, säilyttääkö hän oikeudet vanhan työsuhteensa lisäeläkejärjestelmässä vai siirtääkö hän hankitut oikeudet, paitsi jos uusi työsuhde kuuluu saman lisäeläkejärjestelmän piiriin tai jos järjestelmästä maksetaan pääoma hankittujen oikeuksien vähäisen arvon vuoksi. 
                     
                     
                        Lähtevä työntekijä, joka valitsee oikeuksien siirron, ei saa joutua kärsimään siirrossa osallisina olevien kahden järjestelmän suorittamasta siirrettyjen oikeuksien arvon laskennasta eikä kohtuuttomista hallintokuluista.
                     
                     
                        Tiedottaminen (7 artikla)
                     
                     
                        Ehdotuksen 7 artiklan tarkoituksena on täydentää yhteisön tasolla voimassa olevia tiedottamista koskevia säännöksiä, joista säädetään direktiivissä 2003/41/EY. Direktiivin soveltamisalaan kuuluvat myös järjestelmät, jotka eivät toimi rahastointiperiaatteella, joten soveltamisala on laajempi kuin direktiivissä 2003/41/EY ja on annettava aihetta koskevia täydentäviä säännöksiä. Lisäksi direktiivissä 2003/41/EY säädetään vain, että tietoja on annettava jäsenille ja edunsaajille. Tätä olisi täydennettävä antamalla kaikille (mahdollisesti) lähteville työntekijöille, olivatpa nämä jäseniä tai ei, tietoja työsuhteen päättämisen vaikutuksista lisäeläkeoikeuksiin. 
                     
                     
                        Vähimmäisvaatimukset – tason heikentämisen kieltäminen (8 artikla)
                     
                     
                        Sisämarkkinoiden moitteettoman toiminnan ja siihen liittyvien sosiaalialan säännösten mukaisesti direktiiviehdotuksella ei estetä jäsenvaltioita antamasta siirrettävyyttä koskevia edullisempia säännöksiä. Sillä myös torjutaan kaikki aloitteet, joilla heikennettäisiin siirrettävyyteen tällä hetkellä sovellettavaa tasoa.
                     
                     
                        Täytäntöönpano (9 artikla)
                     
                     
                        Ottaen huomioon erilaiset lisäeläkejärjestelmät jäsenvaltioissa tässä direktiiviehdotuksessa omaksutaan joustava lähestymistapa tiettyjen sellaisten säännösten täytäntöönpanossa, jotka liittyvät eläkeoikeuksien hankkimista ja siirtoa koskeviin ehtoihin. Jäsenvaltiot voivat saada lisäaikaa joidenkin sellaisten säännösten täytäntöönpanoa varten, jotka voivat olla liian rajoittavia lyhyellä aikavälillä.
                     
                     
                        Ottaen huomioon työmarkkinaosapuolten merkittävän aseman ammatillisten lisäeläkejärjestelmien organisoinnissa ja hallinnoinnissa direktiiviehdotuksessa esitetään, että jäsenvaltiot voivat antaa direktiivin täytäntöönpanon niiden tehtäväksi.
                     
                  
               
            
               2005/0214 (COD)
            
            
               Yhteisön Lissabon-ohjelman täytäntöönpano:
               
                  Ehdotus:
            
            
               EUROOPAN PARLAMENTIN JA NEUVOSTON DIREKTIIVI
            
            
               lisäeläkeoikeuksien siirrettävyyden parantamisesta
                  (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan yhteisön perustamissopimuksen ja erityisesti sen 42 ja 94 artiklan,
            
            
               ottavat huomioon komission ehdotuksen,
                  9
               
            
         
         
            
               ottavat huomioon Euroopan talous- ja sosiaalikomitean lausunnon,
                  10
               
            
            
               ottavat huomioon alueiden komitean lausunnon,
                  11
               
            
            
               noudattavat perustamissopimuksen 251 artiklassa määrättyä menettelyä,
                  12
               
            
            
               sekä katsovat seuraavaa:
            
            
               (1)Henkilöiden vapaa liikkuvuus on yksi yhteisön perusvapauksista; perustamissopimuksen 42 artiklassa määrätään, että neuvosto toteuttaa 251 artiklassa määrättyä menettelyä noudattaen sellaiset sosiaaliturvan alan toimenpiteet, jotka ovat tarpeen työntekijöiden vapaan liikkuvuuden toteuttamiseksi.
            
            
               (2)Työntekijöiden sosiaalinen suojelu eläkkeiden alalla on taattu lakisääteisissä sosiaaliturvajärjestelmissä; näitä täydentävät työsopimukseen liittyvät täydentävät sosiaaliturvajärjestelmät, jotka ovat lisääntymässä jäsenvaltioissa.
            
            
               (3)Neuvostolla on laaja harkintavalta valita asianmukaisimmat keinot perustamissopimuksen 42 artiklan tavoitteiden saavuttamiseksi. Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annetussa neuvoston asetuksessa (ETY) N:o 1408/71
                  13
                ja asetuksen (ETY) N:o 1408/71 täytäntöönpanomenettelystä 21 päivänä maaliskuuta 1972 annetussa neuvoston asetuksessa (ETY) N:o 574/72
                  14
                säädettyä koordinointijärjestelmää eikä etenkään kausien yhteenlaskemista koskevia sääntöjä ei sovelleta lisäeläkejärjestelmiin, lukuun ottamatta järjestelmiä, jotka kuuluvat termin ’lakisääteinen’ piiriin, sellaisena kuin se on määriteltynä asetuksen (ETY) N:o 1408/71 1 artiklan j kohdan ensimmäisessä alakohdassa tai joista jäsenvaltio on antanut tiedoksi tätä koskevan julistuksen kyseisen artiklan nojalla. Lisäeläkejärjestelmiin pitäisi näin ollen soveltaa eritystoimenpiteitä, jotta voidaan ottaa huomioon niiden erityisluonne ja -piirteet samoin kuin järjestelmien monimuotoisuus jäsenvaltioissa ja niiden välillä sekä asema, joka työmarkkinaosapuolilla on järjestelmien täytäntöönpanossa. 
            
            
               (4)Yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29 päivänä kesäkuuta 1998 annettu neuvoston direktiivi 98/49/EY
                  15
                on ensimmäinen lisäeläkeoikeuksia koskeva erityistoimenpide, jonka tarkoituksena oli antaa työntekijöille paremmat mahdollisuudet harjoittaa oikeuttaan vapaaseen liikkuvuuteen.
            
            
               (5)Myös perustamissopimuksen 94 artiklaa on sovellettava, kun otetaan huomioon, että lisäeläkejärjestelmiä säätelevän jäsenvaltioiden lainsäädännön erot ovat sellaisia, että ne haittaavat sekä työntekijöiden oikeutta harjoittaa vapaata liikkuvuutta että sisämarkkinoiden toimintaa. Jotta siis voitaisiin parantaa yhteisön ja saman jäsenvaltion sisällä muuttavien työntekijöiden lisäeläkeoikeuksien siirrettävyyttä, tiettyjä eläkeoikeuksien kertymiseen liittyviä ehtoja on yhdenmukaistettava sekä uinuvien oikeuksien säilyttämistä ja hankittujen oikeuksien siirtämistä koskevia sääntöjä lähennettävä toisiinsa.
            
            
               (6)Jotta voitaisiin taata, että lisäeläkeoikeuksien hankkimista koskevat ehdot eivät rajoita työntekijöiden oikeutta vapaaseen liikkuvuuteen Euroopan unionissa, on vahvistettava oikeuksien hankkimisehtoja koskevat rajat, jotta työntekijä, joka harjoittaa oikeuttaan vapaaseen liikkuvuuteen tai muuttaa jäsenvaltioiden sisällä, saa työuransa lopussa riittävän tasoisen eläkkeen. 
            
            
               (7)On myös valvottava, että uinuvat eläkeoikeudet mukautetaan oikeudenmukaisesti, jottei lähtevälle työntekijälle aiheudu haittaa. Tämä tavoite voitaisiin toteuttaa soveltamalla uinuviin oikeuksiin mukautusta eri vertailutekijöiden perusteella; näitä ovat esimerkiksi inflaatio, palkkataso tai maksettavana olevat eläke-etuudet taikka lisäeläkejärjestelmän aktiivisten jäsenten tuottoaste.
            
            
               (8)Jotta vältettäisiin korkeat hallintokustannukset, jotka johtuvat arvoltaan vähäisten mutta monilukuisten uinuvien oikeuksien hoitamisesta, olisi annettava järjestelmille mahdollisuus olla säilyttämättä hankittuja oikeuksia ja siirtää ne tai maksaa pääoma, joka edustaa hankittuja oikeuksia, jos niiden arvo ei ylitä kyseisen jäsenvaltion vahvistamaa ylärajaa.
            
            
               (9)On taattava työpaikkaa vaihtavalle työntekijälle mahdollisuus valita, säilyttääkö hän hankitut eläkeoikeudet alkuperäisessä lisäeläkejärjestelmässä vai siirtääkö hän niitä vastaavan pääoman toiseen lisäeläkejärjestelmään, joka voi sijaita myös toisessa jäsenvaltiossa.
            
            
               (10)Lisäeläkejärjestelmien rahoituksen kestävyyteen liittyvistä syistä jäsenvaltioilla on periaatteessa mahdollisuus vapauttaa ei-rahastoivat järjestelmät siitä velvoitteesta, että niiden on annettava työntekijöiden siirtää hankitut oikeudet. Sen varmistamiseksi, että taataan yhdenvertainen kohtelu rahastoiviin järjestelmiin ja ei-rahastoiviin järjestelmiin kuuluvien työntekijöiden välillä, jäsenvaltioiden olisi pyrittävä asteittain parantamaan oikeuksien siirrettävyyttä ei-rahastoivista järjestelmistä.
            
            
               (11)Rajoittamatta sitä, mitä ammatillisia lisäeläkkeitä tarjoavien laitosten toiminnasta ja valvonnasta 3 päivänä kesäkuuta 2003 annetussa Euroopan parlamentin ja neuvoston direktiivissä 2003/41/EY
                  16
                säädetään, lisäeläkejärjestelmien hallinnosta vastaavien henkilöiden on tiedotettava asianmukaisesti työntekijöille, jotka harjoittavat tai aikovat harjoittaa oikeuttaan vapaaseen liikkuvuuteen, varsinkin työnteon lopettamisen vaikutuksista näiden työntekijöiden lisäeläkeoikeuksiin.
            
            
               (12)Täydentävien sosiaaliturvajärjestelmien moninaisuuden vuoksi yhteisön on rajoituttava määrittelemään tavoitteet, jotka halutaan saavuttaa yleisissä puitteissa, ja näin ollen direktiivi on asianmukainen oikeudellinen väline. 
            
            
               (13)Tavoitetta, joka on työntekijöiden vapaata liikkuvuutta koskevan oikeuden harjoittamista ja sisämarkkinoiden toimintaa estävien tekijöiden vähentäminen, ei voida riittävällä tavalla saavuttaa jäsenvaltioiden toimin, vaan se voidaan toiminnan laajuuden takia saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä direktiivissä – lisäeläkkeitä käsittelevän komitean avustuksella tehdyn vaikutustenarvioinnin perusteella – ei ylitetä sitä, mikä on tarpeen tavoitteiden saavuttamiseksi.
            
            
               (14)Tässä direktiivissä säädetään vähimmäisvaatimuksista, ja siten jäsenvaltiot voivat antaa tai pitää voimassa edullisempia säännöksiä. Tämän direktiivin täytäntöönpanoa ei tulisi käyttää perusteena jäsenvaltiossa vallitsevan tilanteen heikentämiseksi.
            
            
               (15)Koska on tarpeen ottaa huomioon tämän direktiivin vaikutukset etenkin lisäeläkejärjestelmien rahoituksen kestävyyteen, jäsenvaltiot voivat saada lisäaikaa sellaisten säännösten asteittaiseen täytäntöönpanoon, joilla voi olla tällaisia vaikutuksia.
            
            
               (16)Lisäeläkejärjestelmiä koskevien kansallisten säännösten mukaisesti jäsenvaltiot voivat antaa direktiivin täytäntöönpanon työehtosopimusten soveltamisalaan kuuluvien säännösten osalta työmarkkinaosapuolten tehtäväksi näiden yhteisestä pyynnöstä edellyttäen, että jäsenvaltiot toteuttavat kaikki tarvittavat toimenpiteet voidakseen milloin tahansa varmistaa tässä direktiivissä asetettujen tulosten saavuttamisen,
            
         
         
            
               OVAT ANTANEET TÄMÄN DIREKTIIVIN:
            
            
               1 artikla
            
            
               Tavoite
            
            
               Tällä direktiivillä pyritään helpottamaan työntekijöiden vapaata liikkuvuutta ja saman jäsenvaltion sisällä tapahtuvaa ammatillista liikkuvuutta koskevien oikeuksien harjoittamista vähentämällä tiettyjen lisäeläkejärjestelmiä sääntelevien sääntöjen luomia esteitä.
            
            
               2 artikla
            
            
               Soveltamisala
            
            
               Tätä direktiiviä sovelletaan lisäeläkejärjestelmiin lukuun ottamatta asetuksen (ETY) N:o 1408/71 soveltamisalaan kuuluvia järjestelmiä.
            
            
               3 artikla
            
            
               Määritelmät
            
            
               Tässä direktiivissä tarkoitetaan
            
            
               a)’lisäeläkkeellä’ vanhuuseläkkeitä ja, kansallisen lainsäädännön ja käytännön mukaisesti perustetun lisäeläkejärjestelmän sääntöjen niin edellyttäessä, työkyvyttömyys- ja jälkeenelävien etuuksia, joilla on tarkoitus täydentää tai korvata lakisääteisiin sosiaaliturvajärjestelmiin perustuvat vastaavat etuudet
            
            
               b)’lisäeläkejärjestelmällä’ kaikkia kansallisen lainsäädännön ja käytännön mukaisesti perustettuja ammatillisia eläkejärjestelmiä, joita ovat esimerkiksi ryhmävakuutussopimukset taikka yhdellä tai useammalla alalla hyväksytyt jakojärjestelmät, rahastoivat järjestelmät tai yritysten kirjanpidossa varauksina olevat eläkesitoumukset, taikka kaikkia kollektiivisia tai muita vastaavia järjestelyjä, joilla on tarkoitus huolehtia palkattujen työntekijöiden tai itsenäisten ammatinharjoittajien lisäeläkkeestä
            
            
               c)’järjestelmään kuuluvalla henkilöllä’ henkilöitä, joille ammatin harjoittaminen antaa tai voi antaa oikeuden lisäeläkkeeseen lisäeläkejärjestelmää koskevien säännösten mukaisesti
            
            
               d)’eläkeoikeuksilla’ kaikkia etuuksia, joihin järjestelmään kuuluva henkilö ja muut oikeuksien haltijat ovat oikeutettuja lisäeläkejärjestelmän sääntöjen ja tarvittaessa kansallisen lainsäädännön perusteella
            
            
               e)’työsuhteen päättämisellä’ päätöstä lopettaa työsuhde
            
            
               f)’lähtevällä työntekijällä’ työntekijää, joka lopettaa ennen eläkekelpoisuuden saavuttamista työsuhteen, jossa hän on kerryttänyt eläkeoikeuksia tai olisi voinut hankkia nämä oikeudet jäämällä työsuhteeseen
            
            
               g)’siirrettävyydellä’ työntekijän mahdollisuutta hankkia ja säilyttää eläkeoikeudet harjoittaessaan oikeuttaan vapaaseen liikkuvuuteen tai ammatilliseen liikkuvuuteen
            
            
               h)’lykätyn etuuden saajalla’ järjestelmään aiemmin kuulunutta henkilöä, jolla on eläkeoikeudet, jotka säilyvät uinuvina lisäeläkejärjestelmässä, kunnes lisäeläkkeen saamista koskevat edellytykset täyttyvät
            
            
               i)’uinuvilla eläkeoikeuksilla’ eläkeoikeuksia, jotka säilyvät järjestelmässä, jossa lykätyn etuuden saaja on ne hankkinut; edunsaaja saa eläkettä tästä lisäeläkejärjestelmästä, kun saamista koskevat edellytykset täyttyvät
            
            
               j)’siirrolla’ lisäeläkejärjestelmästä maksettavaa pääomaa, joka edustaa järjestelmässä hankittujen eläkeoikeuksien kokonaismäärää tai osaa niistä; pääoma voidaan siirtää uuteen lisäeläkejärjestelmään tai toiseen rahoituslaitokseen, joka tarjoaa eläkeoikeuksia.
            
         
         
            
               4 artikla
            
            
               Eläkeoikeuksien hankkimista koskevat ehdot
            
            
               Jäsenvaltioiden on toteutettava tarvittavat toimenpiteet seuraavien seikkojen varmistamiseksi:
            
            
               a)jos eläkeoikeuksia ei ole vielä hankittu työsuhteen päättymishetkellä, lähtevän työntekijän maksamat tai hänen puolestaan maksetut kaikki eläkemaksut joko korvataan hänelle tai siirretään
            
            
               b)jos eläkeoikeuksien hankkimiseksi vaaditaan vähimmäisikä, se ei ole yli 21 vuotta 
            
            
               c)työntekijä voi liittyä lisäeläkejärjestelmään enintään vuoden työskentelykauden jälkeen tai tarvittaessa viimeistään silloin, kun hän saavuttaa vaaditun vähimmäisiän
            
            
               d)työntekijä saa eläkeoikeudet enintään kahden vuoden jäsenyyskauden jälkeen.
            
            
               5 artikla
            
            
               Uinuvien eläkeoikeuksien säilyttäminen
            
            
               1.Jäsenvaltioiden on toteutettava tarpeellisiksi katsomansa toimenpiteet sen varmistamiseksi, että uinuvat eläkeoikeudet mukautetaan oikeudenmukaisesti, jottei lähtevälle työntekijälle aiheudu haittaa.
            
            
               2.Jäsenvaltiot voivat antaa lisäeläkejärjestelmille luvan, että niiden ei tarvitse säilyttää hankittuja oikeuksia vaan ne voivat siirtää tai maksaa hankittuja oikeuksia edustavan pääoman, elleivät hankitut oikeudet ylitä kyseisen jäsenvaltion vahvistamaa ylärajaa. Jäsenvaltion on ilmoitettava komissiolle sovellettavasta ylärajasta.
            
            
               6 artikla
            
            
               Siirrettävyys
            
            
               1.Ellei pääoman maksua tehdä 5 artiklan 2 kohdan mukaisesti, jäsenvaltioiden on toteutettava tarvittavat toimenpiteet sen varmistamiseksi, että jos lähtevä työntekijä ei kuulu samaan lisäeläkejärjestelmään uudessa työpaikassaan, hän saa pyynnöstä viimeistään 18 kuukautta työsuhteen lopettamisen jälkeen siirrettyä kaikki hankkimansa eläkeoikeudet jäsenvaltion sisällä tai toiseen jäsenvaltioon.
            
            
               2.Jäsenvaltioiden on kansallisten käytäntöjensä mukaisesti varmistettava, että jos vakuutusmatemaattiset ja korkoprosentteihin liittyvät oletukset määrittävät siirron kohteena olevien oikeuksien arvon, tästä ei saa aiheutua haittaa lähtevälle työntekijälle.
            
            
               3.Siirron vastaanottava lisäeläkejärjestelmä ei saa soveltaa siirrettyihin oikeuksiin hankkimista koskevia ehtoja, ja sen on säilytettävä oikeudet vähintään samassa määrin kuin uinuvat oikeudet 5 artiklan 1 kohdan mukaisesti.
            
            
               4.Jos siirrosta peritään hallinnollisia maksuja, jäsenvaltioiden on toteutettava tarvittavat toimenpiteet sen varmistamiseksi, että ne eivät ole kohtuuttomia lähtevän työntekijän järjestelmään kuulumisen kestoon nähden.
            
            
               7 artikla
            
            
               Tiedottaminen
            
            
               1.Rajoittamatta sitä, mitä direktiivin 2003/41/EY 11 artiklassa säädetään ammatillisia lisäeläkkeitä tarjoavien laitosten velvoitteista, jotka koskevat järjestelmän jäsenille ja edunsaajille annettavia tietoja, jäsenvaltioiden on toteutettava tarvittavat toimenpiteet sen varmistamiseksi, että lisäeläkejärjestelmän hallinnosta vastaavat tahot tiedottavat työntekijöille, miten työsuhteen lopettaminen vaikuttaa työntekijöiden lisäeläkeoikeuksiin. 
            
         
         
            
               2.Riittävät tiedot on toimitettava kohtuullisessa määräajassa niitä pyytäneelle työntekijälle erityisesti seuraavista seikoista:
            
            
               a)lisäeläkeoikeuksien hankkimista koskevat ehdot ja niiden soveltamisen vaikutukset, jos työsuhde päättyy
            
            
               b)odotettavat eläke-etuudet, jos työsuhde päättyy
            
            
               c)uinuvien eläkeoikeuksien säilyttämistä koskevat ehdot
            
            
               d)hankittujen oikeuksien siirtoa koskevat ehdot.
            
            
               3.Pyynnön esittänyt lykätyn etuuden saaja saa lisäeläkejärjestelmän hallinnosta vastaavilta tahoilta tietoja uinuvista eläkeoikeuksistaan ja muutoksista lisäeläkejärjestelmää koskeviin sääntöihin.
            
            
               4.Tässä artiklassa tarkoitetut tiedot on toimitettava kirjallisina ja selkeällä tavalla.
            
            
               8 artikla
            
            
               Vähimmäisvaatimukset – tason heikentämisen kieltäminen
            
            
               1.Jäsenvaltiot voivat antaa tai pitää voimassa lisäeläkeoikeuksien siirrettävyyteen liittyviä edullisempia säännöksiä kuin tässä direktiivissä annetut.
            
            
               2.Tämän direktiivin täytäntöönpano ei ole missään tapauksessa peruste heikentää jäsenvaltioissa voimassa olevaa lisäeläkeoikeuksien siirrettävyyden tasoa.
            
            
               9 artikla
            
            
               Täytäntöönpano
            
            
               1.Jäsenvaltioiden on annettava tämän direktiivin noudattamisen edellyttämät lait, asetukset ja hallinnolliset määräykset viimeistään 1 päivänä heinäkuuta 2008, tai jäsenvaltiot voivat antaa tämän direktiivin täytäntöönpanon työehtosopimusten soveltamisalaan kuuluvien säännösten osalta työmarkkinaosapuolten tehtäväksi näiden yhteisestä pyynnöstä. Kyseisessä tapauksessa jäsenvaltioiden on varmistettava, että työmarkkinaosapuolet ovat viimeistään 1 päivänä heinäkuuta 2008 ottaneet sopimuksin käyttöön tarvittavat toimenpiteet edellyttäen, että jäsenvaltiot toteuttavat kaikki tarvittavat toimenpiteet, joiden avulla ne voivat milloin tahansa varmistaa tässä direktiivissä asetettujen tulosten saavuttamisen. Niiden on ilmoitettava tästä komissiolle viipymättä.
            
            
               2.Sen estämättä, mitä 1 kohdassa säädetään, jäsenvaltiot voivat tarvittaessa saada 60 kuukauden lisäajan 1 päivästä heinäkuuta 2008 lähtien pannakseen täytäntöön 4 artiklan d alakohdassa tarkoitetun tavoitteen. Niiden jäsenvaltioiden, jotka haluavat soveltaa tätä lisäaikaa, on ilmoitettava siitä komissiolle ja esitettävä kyseiset säännökset ja järjestelmät sekä erityinen syy, joka on perusteena lisäajalle.
            
            
               3.Sen estämättä, mitä 1 kohdassa säädetään, ja ottaen huomioon asianmukaisesti perustellut erityisedellytykset, jotka liittyvät lisäeläkejärjestelmien rahoituksen kestävyyteen, jäsenvaltiot voivat vapauttaa jakoperusteella toimivat järjestelmät, avustuskassat (Saksassa toimivat ”Unterstützungskassen”) ja yritykset, jotka tekevät kirjanpitoon varauksia työntekijöilleen maksettavia eläkkeitä varten, 6 artiklan 1 kohdan soveltamisesta. Niiden jäsenvaltioiden, jotka haluavat soveltaa tätä mahdollisuutta, on ilmoitettava siitä välittömästi komissiolle ja esitettävä kyseiset järjestelmät sekä erityinen syy, joka on perusteena poikkeukselle, samoin kuin annetut tai suunnitellut toimenpiteet, joilla on tarkoitus parantaa oikeuksien siirrettävyyttä kyseisistä järjestelmistä.
            
            
               4.Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
            
            
               5.Jäsenvaltioiden on ilmoitettava komissiolle 5 artiklan säännösten täytäntöön panemiseksi toteutetuista toimenpiteistä. 
            
            
               10 artikla
            
            
               Kertomus
            
         
         
            
               1.Komissio laatii joka viides vuosi 1 päivästä heinäkuuta 2008 lähtien jäsenvaltioiden toimittamien tietojen perusteella kertomuksen neuvostolle, Euroopan parlamentille, Euroopan talous- ja sosiaalikomitealle sekä alueiden komitealle.
            
            
               2.Komissio laatii viimeistään kymmenen vuotta 1 päivän heinäkuuta 2008 jälkeen erityiskertomuksen 9 artiklan 3 kohdan soveltamisesta. Kertomuksen perusteella komissio esittää tarvittaessa ehdotuksen, johon sisältyvät kaikki tähän direktiiviin tehtävät muutokset, jotka ovat tarpeen, jotta taataan rahastoiviin järjestelmiin sekä 9 artiklan 3 kohdassa tarkoitettuihin järjestelmiin kuuluvien työntekijöiden yhdenvertainen kohtelu hankittujen oikeuksien siirrettävyyden kannalta.
            
            
               11 artikla
            
            
               Voimaantulo
            
            
               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               12 artikla
            
            
               Osoitus
            
            
               Tämä direktiivi on osoitettu kaikille jäsenvaltioille.
            
            
               Tehty Brysselissä […] päivänä […]kuuta […].
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
               
                     
               
            
         
         
            
                  
                     (1)
                  Kasvua ja työtä Euroopan tulevaisuuden hyväksi – Uusi alku Lissabonin strategialle, KOM(2005) 24, 2.2.2005.
               
               
                  
                     (2)
                  Komission tiedonanto sosiaalipoliittisesta ohjelmasta, KOM(2005) 33 lopullinen, 9.2.2005.
               
               
                  
                     (3)
                  Neuvoston direktiivi 98/49/EY, annettu 29 päivänä kesäkuuta 1998, yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta, EYVL L 209, 25.7.1998.
               
               
                  
                     (4)
                  Tiedonanto kevään Eurooppa-neuvostolle – Kasvua ja työtä Euroopan tulevaisuuden hyväksi – Uusi alku Lissabonin strategialle, KOM(2005) 24, 2.2.2005. 
               
               
                  
                     (5)
                  Erityisesti suuntaviivassa 21.
               
               
                  
                     (6)
                  SEC(2002) 597, 27.5.2002.
               
               
                  
                     (7)
                  SEC(2003) 916, 12.9.2003.
               
               
                  
                     (8)
                  Komitea perustettu 9 päivänä heinäkuuta 2001 tehdyllä komission päätöksellä C(2001) 1775 (EYVL L 196, 20.7.2001, s. 26–27).
               
               
                  
                     (9)
                  EUVL C […], […], s. [….].
               
               
                  
                     (10)
                  EUVL C […], […], s. [….].
               
               
                  
                     (11)
                  EUVL C […], […], s. [….].
               
               
                  
                     (12)
                  EUVL C […], […], s. [….].
               
               
                  
                     (13)
                  EYVL L 149, 5.7.1971, s. 1. Asetus sellaisena kuin se on viimeksi muutettuna asetuksella (EY) N:o 631/2004 (EUVL L 100, 6.4.2004, s. 1).
               
               
                  
                     (14)
                  EYVL L 74, 27.3.1972, s. 1. Asetus sellaisena kuin se on viimeksi muutettuna asetuksella (EY) N:o 77/2005 (EUVL L 16, 20.1.2005, s. 3).
               
               
                  
                     (15)
                  EYVL L 209, 25.7.1998, s. 46.
               
               
                  
                     (16)
                  EUVL L 235, 23.9.2003, s. 10.